钦定古今图书集成/明伦汇编/官常典/第095卷 > 金源郡忠毅王撒改
## 钦定古今图书集成/明伦汇编/官常典/第095卷 > 金源郡忠毅王撒改

按《金史》本传：“撒改景祖孙，韩国公劾者之长子，世祖
之兄子也。劾者于次最长。景祖方计定诸部，爱世祖
胆勇材略及诸子长，国俗当异宫居，而命劾者与世
祖同邸。劾者专治家务，世祖主外事，世祖袭节度使，
越劾孙而传肃宗、穆宗，皆景祖志也。穆宗初袭位，念
劾者长兄不得立，遂命撒改为国相。穆宗履藉父兄”
趾业，锄除强梗不服己者，使撒改取马纪岭，道攻阿
疏。穆宗自将，期阿疏城下会军。撒改行次阿不塞水，
乌延部斜勒勃菫来谒，谓撒改曰：“闻国相将与太师
会军阿疏城下，此为深入必取之策。宜先抚定潺蠢、
《星显》之路，落其党附，夺其民人，然后合军，未晚也。”撒
改从之，攻钝恩城，请济师，穆宗与之。撒改遂攻下钝
恩城，而与穆宗来会阿疏城下。钝恩在南，阿疏在北。
穆宗初遣撒改分道，即会攻阿疏。闻其用斜勒计，先
取钝恩城，与初议不合，颇不然之。及辽使来止，勿攻
阿疏，然后深以先取钝恩城为功也。及以国相都统
讨留可、诈都、坞塔等军，而阿疏亡入于辽，终不敢归，
留可、诈都、坞塔、钝恩皆降。康宗没，太祖称都勃极烈，
与撒改分治诸部。匹脱水以北，太祖统之；来流水人
民，撒改统之。明年甲午，嗣节度命方至，辽主荒于游
畋，政事怠废。太祖知辽可伐，遂起兵。九月，与辽人战
于界上，获谢十。太祖使告克于撒改，赐以所获谢十
乘马。撒改及将士皆驩呼曰：“义兵始至辽界，一战而
胜，灭辽必自此始矣。”遣子宗翰及完颜希尹来贺捷，
因劝进，太祖未之从也。十月，师克宁江州，破辽师十
万于鸭子河，师还。十二月，太宗及撒改辞不失，率诸
将复劝进。收国元年正月朔，太祖即位，撒改行国相
如故。伐辽之计，决于迪古迺，赞成大计，实自撒改启
之。撒改自以宗室近属，且长房继肃宗为国相，既贵
且重，故身任大计，赞成如此，诸人莫之或先也。太祖
即位后，群臣奏事，撒改等前跪，上起泣止之曰：“今日
成功，皆诸君协辅之力，吾虽处大位，未易改旧俗也。”
撒改等感激，再拜谢。凡臣下宴集，太祖尝赴之，主人
拜，上亦答拜。天辅后始正君臣之礼焉。七月，太宗为
谙班勃极烈，撒改国论，勃“极烈，辞不失阿买勃极烈”，
杲国论昃勃极烈。勃极烈，女直之尊官也，太祖自正
位号凡半岁，未闻有封拜。太宗介弟，优礼绝等，杲母
弟之最幼者，撒改辞不失以宗室同封拜。九月，加国
论胡鲁勃极烈。天辅五年薨，太祖往吊，乘白马剺额，
哭之恸。及葬，复亲临之，赗以所御马。撒改为人敦厚
多智，长于用人。家居纯俭，好稼穑。自始为国相，能驯
服诸部，讼狱得其情，当时有言：“不见国相，事何从决。”
及举兵伐辽，撒改每以宗臣为内外倚重，不以战多
为其功也。天会十五年，追封燕国王。正隆降封陈国
公。大定三年，改赠金源郡王，配飨太祖庙廷，谥忠毅。
十五年，诏图像于衍庆宫。子宗翰、宗宪。宗翰别有传。